text: Flere unge vil være landmand
  09 august 2012 kl. 07.51
  Udsigten til at sprede gylle på marker, fodre svin og malke køer tiltaler flere og flere unge.
  Landbrugsskolerne i Kjærgaard og Gråsten har netop fået 110 nye elever, og det er næsten 60 flere end de 70 elever, der begyndte på landbrugsuddannelse i samme periode for fem år siden.
  Den positive udvikling glæder ikke overraskende forstander på Kjærgaard Landbrugsskole, Kjeld Bloch Jacobsen:
  - Det, synes jeg, er meget positivt, fordi vi har brug for nogle dygtige mennesker til at videreføre dansk landbrug, fortæller han til DR P4 Esbjerg.
  Også forstander på Gråsten Landbrugsskole, Peder Damgaard, er glad for, at landbrugsuddannelsen har fået bedre tag i nye elever.
  - Det afspejler, at vi har fået en uddannelse, der er moderne, siger han til DR P4 Esbjerg.
  Begge steder er der masser af praktikpladser til eleverne, og det spiller nok også en rolle, erkender forstanderne.
  - De sidste to år vi har fået praktikpladser til alle, der er startet her, og det trækker i den rigtige retning, siger Kjeld Bloch Jacobsen, Kjærgaard Landbrugsskole, til DR P4 Esbjerg.
  Peder Damgaard supplerer:
  - Det er en stor cadeau til landbrugene her i området, at det er lykkedes at skaffe praktikpladser. Det er vi rigtig glade for, siger han.
  